Americanii vor să le ia clubul chinezilor! Inter Milano ar putea avea un nou proprietar mai curând decât se credea
Situația lui Steven Zhang la conducerea lui Inter Milano devine tot mai precară. Fondul american Oaktree, care a acordat un împrumut de 375 de milioane de euro clubului milanez, nu este dispus să mai acorde perioadă de grație.
Scadența pentru rambursarea împrumutului este 20 mai, iar Oaktree nu va accepta nicio amânare, informează CorriereDelloSport.
Singura opțiune pentru Zhang ar fi să prezinte dovezi concrete ale unei negocieri avansate cu un potențial investitor. Oaktree dorește garanția că va primi banii înapoi, fie de la Zhang, fie de la un nou proprietar.
Problema este că, în prezent, nu există nicio negociere în curs. Interesul unor investitori s-a diminuat din cauza cererii mari a lui Zhang - 1,2 miliarde de euro pentru club.
Dacă Zhang nu plătește, americanii preiau clubul
Zhang a încercat să negocieze cu Oaktree, oferind o dobândă mai mare pentru o prelungire a termenului de rambursare, dar a fost refuzat.
Oaktree nu pare interesată să preia Interul, dar consideră că această opțiune este mai bună decât să nu-și recupereze investiția. Există semne că Oaktree ar putea trece la acțiune, preluând pachetul majoritar de acțiuni al Interului, mai spun italienii.
Sursa citată mai sus subliniază faptul că Steven Zhang are mai puțin de două luni pentru a găsi o soluție, altfel clubul va fi preluat de Oaktree.
Urmăriți SPORT.RO și pe Google News